Aґафия Гафка Рамач

Aґафия Гафка Рамач (*17. юний 1931—†12. октобер 2017), ґлумица-аматер, длугорочна активна учашнїца у театралним живоце Руского Керестура, окреме у Аматерским руским театру/Руским народним театру (АРТ/РНТ) Дядя.

 Биоґрафия 
Аґафия Рамач (дзивоцке презвиско Рац, Кренїцкого), народзена 17. юния 1931. року у Руским Керестуре. Оцец Янко и мац Ирина родз. Джуня. Аґафия мала ище два шестри, Марию и Мелану. Аґафия ище у младосци, медзи двома шветовима войнами, як шпивачка у тедишнїх хорох, була уключена до културного живота у Керестуре. Шпивац предлужела и у керестурским КПД Ґабор Костельник по Другей шветовей войни, а шейдзешатих рокох прешлого вику була активни член и тедишньго масовного и успишного Мишаного хору Дому култури Руски Керестур.

Аґафия Рац ше 1954. року одала за Йоакима Рамача. У малженстве мали сина Златимира и дзивку Зденку.

Аґафия Рамачова, Гафка, як ю волали и познали и аматере и Керестурци, охабела замерковани шлїд у театралним живоце Руского Керестура – як ґлумица, позарядово добра орґанизаторка и руководителька представох, та и як суфлерка. Була єдна зоз сновательох АРТ Дядя (з його двома сценами у Руским Керестуре и Новим Садзе), и на Сновательней схадзки Театра 1971. року була вибрана до першого Управного одбору АРТ Дядя, а член Управного одбору АРТ була ище у єдним мандату, од 1975. року. Од 1973. року Аґафия Рамач була и предсидателька Совиту сцени Руски Керестур, познєйше на вецей заводи була член спомнутого совиту сцени, як и других орґанох у АРТ, познєйше РНТ Дядя.

Як ґлумица, Гафка участвовала у дзешец театралних представох Керестурскей сцени АРТ Дядя, та и у його официйно першей представи Фараонє Олексия Коломийца, у режиї Дюри Папгаргая, а як ше познєйше указало, ґлумела праве у тих найвекших, найуспишнєйших и найнаградзованших проєктох тедишнього театра, як цо то Ожалосцена фамилия, Остатня станїца, Ревизор, Опера за три ґроши, Подозрива особа, Спитованє и свадзба… За свойо анґажованє, од АРТ/РНТ достала вецей награди и припознаня.

Аґафия Гафка Рамач умарла 12. октобра 2017. року, а похована є, 13. октобра спомнутого року на теметове у Руским Керестуре.

 Ґлумела у тих театралних фалатох 
Рок  Театрални фалат  Улога1969.М. В. Ґоґоль: ЖЕНЇДБААрина Пантелеймоновна 1970.  Олексий Коломиєц: ФАРАОНЄ Олена 1972. Иван Франко: УКРАДЗЕНЕ ЩЕСЦЕ  Настя 1973. Бранислав Нушич: ОЖАЛОСЦЕНА ФАМИЛИЯВида 1976. Ерих Мариа Ремарк: ОСТАТНЯ СТАНЇЦА Кернерова 1977. Микола Васильович Ґоґоль: РЕВИЗОР Подофицирка 1978. Стеван Сремац: ПОП ЧИРА И ПОП СПИРА Ґабриєла 1979. Бертолд Брехт: ОПЕРА ЗА ТРИ ҐРОШИ Бети 1981.  Ежен Лабиш – Марк Мишел: ФЛОРЕНТИНСКИ КАЛАП Баронка де Шампань 1984.  Дюлио Скарничи – Ренцо Тарабузи: КАВИЯР И ҐЕРШЛА Дона Илона 1989.  Антон Павлович Чехов: ПИТАНКИ (СПИТОВАНЄ И СВАДЗБА) Свадзебна

 Ґалерия 

 Литература 
 Дюра Латяк: „Аґафия Гафка Рамач,ґлумица-аматер, длугорочна активна учашнїца у театралним живоце Руского Керестураˮ  - 50 роки Драмского меморияла Петра Ризнича Дядї, Завод за  културу войводянских Руснацох, НВУ Руске слово и Дом култури Руски Керестур, Нови Сад, 2018, бок 179.
 Тамаш, др Юлиян, „Руски театер Дядяˮ, Руски Керестур, лїтопис и история (1745-1991), Месна заєднїца Руски Керестур, 1992,  бок 423.

 Вонкашнї вязи 
 Златни часи руского драмского аматеризма - Аґафия Рамач и Ана Рац, ТВ Нови Сад.

Катеґория:Руснаци у Сербиї
Катеґория:Керестурци
Катеґория:Ґлумци
Катеґория:17. юний
Катеґория:Народзени 1931
Катеґория:12. октобер
Катеґория:Умарли 2017